Константин Балмонт
Световен затвор

Превод от руски: Андрей Андреев, 1993

chitanka.info

Когато си помисля колко много са вселените

и че всемирът векове наред е бил такъв,

небето сякаш е затвор с нещастни пленници,

а залезната светлина — от жертви кръв.

Отново всички спойки ще се разрушат, нелепо

се късат връзките, за да настъпи пак

игра на ненаситни атоми — чудовищно-свирепи,

невидими циклони и стихиен мрак.

И после пак ще завъртят водовъртежите спирални

планети нови, и в космическата тишина

със странна музика, безмълвна и печална,

в неземни пропасти ще плисне светлина.

И както векове наред — за да е здраво всяко здание,

в основата му е зазиждан млад живот —

сияещите звездности са пълни със страдание,

от тежки плочи е небесният ни свод.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.